ТЕМА № 1 + 2

**НАЧАЛОТО**

Прието е да се смята, че България е създадена от обединението на местното население - траки със славяните и прабългарите.

Балканският полуостров е населен с траки, които след разпадането на Одриското царство не успяват повече да създадат своя държава.

След V-ти век на полуострова трайно се установяват славяните, а от средата на VII-ми век се появяват и прабългарите.

След битка между войската на хан Аспарух и византийския император Константин IV Погонат е подписан мирен договор. Годината е 681-ва и това се приема за годината, в която е възникнала българската държава, наричана най- често Дунавска България.

В най-ранния период от развитието си (края на VII-VIII в.) Дунавска България представлява военно-политическо обединение, в което славяните и прабългарите запазват своята племенна и териториална обособеност и уредба. Според изворите прабългарите обитават основно причерноморската област.

Приблизителните граници на Дунавска България са: на юг - билото на Стара планина; на изток - Черно море, като първоначално градовете Томи, Констанция и Одесос остават византийски; на североизток - р. Днестър; на север - южните склонове на Карпатите, на запад - областта между реките Искър и Тимок; на северозапад - източните разклонения на Карпатите.

Начело на държавата стои българският хан Аспарух, който е признат за върховен владетел. Избира се от господстващата прабългарска аристокрация и има широки правомощия. Той е върховен главнокомандващ, законодател и ръководител на дипломацията. Подчинявайки се на върховната, предимно военна власт на българския владетел, славянските племена запазват своята относителна самостоятелност. Князете съхраняват властта над своите племена. Владетелският съвет и свикваните народни събори са важни органи на управление в ханството.

За център на държавата е избрано Шуменското плато, столица става селището Плиска. Така това селище се превръща в първата българска столица.

Дълго време в науката се смята, че броят на прабългарите не надвишава 25- 30 хил. души. Извършените проучвания показват обаче, че броят им достига вероятно 300 хиляди. Прабългарите достигат тази численост постепенно.

Основните цели и задачи на държавната политика на Българското ханство са свързани с осигуряване защитата на държавната територия, постигане на вътрешно-държавен стабилитет и закрепване на държавата върху териториите, където тя се създава. Според сведенията от "Арменска география", в периода 680-685 г. хан Аспарух воюва с аварите и успява да присъедини към държавата си славянското племе тимочани, обитаващо долината на р. Тимок. Границата на българската държава на запад достига до Железни врата на р. Дунав. В българската външна политика се очертава тенденция към териториално разширение по посока на земи, населени със славяни. През 688 г. император Юстиниан II (685-695;705-711) нарушава мирния договор от 681 г., като напада България и земите на славянските племена. Той претърпява загуба и разгромът на византийците разширява политическото влияние на българското ханство.